钦定古今图书集成/历象汇编/庶征典/第057卷 > 北齐颜氏家训 > 《太乙宫申乞撰星辰不顺保国安民内中后殿设醮青词》真德秀
## 钦定古今图书集成/历象汇编/庶征典/第057卷 > 北齐颜氏家训 > 《太乙宫申乞撰星辰不顺保国安民内中后殿设醮青词》真德秀

伏以皇风丕洽，五星连珠纬之光；帝治郅隆，七政顺
璿玑之度。苟践履有毫厘之愧，斯灾祥甚影响之随。
臣猥以眇躬，早膺休命。虽陟降不忘于对越，而精神
或昧于感通。比览日官之言，屡陈乾象之异。火行垒
壁，岁犯明堂。顾谴告之相仍，皆菲凉之所召。夙宵自
警，震惧靡遑。是用涓日陈仪，洗心归命。冀鉴临之赫
赫，消祸变于冥冥。宋有善言，星期必退。齐无秽德，彗
或可禳。庶凭悔艾之诚，亟底和平之福。